b'\n_START_ARTICLE_\nASCII\n_START_PARAGRAPH_\nASCII [\xcb\x88\xc3\xa6ski] (American Standard Code for Information Interchange, \xe2\x80\x9eAmerikieti\xc5\xa1kas informacijos main\xc5\xb3 koduot\xc4\x97s standartas\xe2\x80\x9c) yra simboli\xc5\xb3 koduot\xc4\x97, pritaikyta angl\xc5\xb3 kalbos ab\xc4\x97c\xc4\x97lei. ASCII kodai naudojami tekstui kompiuteriuose, mobiliuosiuose telefonuose ir kituose komunikacijos \xc4\xafrenginiuose \xc4\xafra\xc5\xa1yti, saugoti ir atvaizduoti. Dauguma dabartini\xc5\xb3 koduo\xc4\x8di\xc5\xb3 buvo sukurtos papildant ASCII, re\xc4\x8diau pakei\xc4\x8diant dal\xc4\xaf simboli\xc5\xb3.\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 ASCII standartas buvo publikuotas 1967 m., o atnaujintas 1986 metais. \xc5\xa0iuo metu ASCII sud\xc4\x97tyje yra 33 nespausdinami simboliai, kurie naudojami teksto atvaizdavimui apibr\xc4\x97\xc5\xbeti, ir iliustracijoje pavaizduoti 95 spausdinami simboliai (pirmasis i\xc5\xa1 j\xc5\xb3 \xe2\x80\x93 tarpas \xe2\x80\x9e \xe2\x80\x9c):\n_START_SECTION_\nEilut\xc4\x97s pabaiga\n_START_PARAGRAPH_\nI\xc5\xa1 nespausdinam\xc5\xb3 simboli\xc5\xb3 vieni reik\xc5\xa1mingiausi\xc5\xb3 yra naujos eilut\xc4\x97s kodai. J\xc5\xb3 ASCII standarte yra du: \xe2\x80\x9eve\xc5\xbeim\xc4\x97lio gr\xc4\x85\xc5\xbeinimas\xe2\x80\x9c (angl. carriage return) (0xD) ir popieriaus pratraukimas (angl. line feed). Seno tipo spausdintuvuose, kaip ir paprastose ra\xc5\xa1omosiose ma\xc5\xa1in\xc4\x97l\xc4\x97se, tai buvo du atskiri veiksmai: ve\xc5\xbeim\xc4\x97lio gr\xc4\x85\xc5\xbeinimas rei\xc5\xa1k\xc4\x97 spausdinim\xc4\x85 nuo kairiosios para\xc5\xa1t\xc4\x97s, ta\xc4\x8diau nepatraukus popieriaus (taigi ant anks\xc4\x8diau atspausdinto teksto). Toks spausdinimas buvo naudojamas tekstui pabraukimo \xc5\xbeenklu pabraukti. \xe2\x80\x9ePopieriaus pratraukimas\xe2\x80\x9c patraukdavo popieri\xc5\xb3 taip, jog b\xc5\xabt\xc5\xb3 spausdinama eilute \xc5\xbeemiau (atstumas nuo para\xc5\xa1t\xc4\x97s iki vietos, kur bus spausdinami simboliai, likdavo toks pats). Tod\xc4\x97l net ir dabar nauj\xc4\x85 eilut\xc4\x99 MS DOS ir Windows aplinkose neretai \xc5\xbeymi du vienas po kito einantys \xc5\xbeenklai (0xD 0xA ar 0xA 0xD). Kitos sistemos v\xc4\x97liau atsisak\xc4\x97 vieno i\xc5\xa1 kod\xc5\xb3, bet ne visos to paties: Apple sistemoje liko tik 0xD, o GNU/Linux \xe2\x80\x93 0xA.\n_START_SECTION_\nTabuliacija\n_START_PARAGRAPH_\nKitas ilgiau vartotas simbolis buvo tabuliacijos \xc5\xbeenklas (0x9), nurodantis, jog spausdinimo pozicij\xc4\x85 reikia patraukti pirmyn tiek, jog \xc5\xbeenklo atstumas (simboliais nuo kairiosios para\xc5\xa1t\xc4\x97s) b\xc5\xabt\xc5\xb3 kartotinis sutartam skai\xc4\x8diui (paprastai a\xc5\xa1uoniems). Tabuliacija buvo s\xc4\x97kmingai naudojama kol \xc4\xafvairiuose tekst\xc5\xb3 redaktoriuose neatsirado galimyb\xc4\x97 \xc5\xa1\xc4\xaf sutart\xc4\x85 skai\xc4\x8di\xc5\xb3 keisti. Tuomet, jei kitas vartotojas ar tekst\xc5\xb3 redaktorius naudodavo kitoki\xc4\x85 standartin\xc4\x99 tabuliacijos reik\xc5\xa1m\xc4\x99, dokumentas b\xc5\xabdavo visi\xc5\xa1kai sudarkomas. To vengiant, tabuliacija \xc5\xa1iuo metu vartojama vis re\xc4\x8diau._NEWLINE_Naudojama ir daugiau nespausdinam\xc5\xb3 simboli\xc5\xb3, ta\xc4\x8diau kiti yra retesni ir ne visur rei\xc5\xa1kia t\xc4\x85 pat\xc4\xaf.\n_START_SECTION_\nTaikymas\n_START_PARAGRAPH_\nD\xc4\x97l paprastumo ir palyginus ilgos istorijos ASCII koduot\xc4\x97 gerai palaikoma \xc4\xafvairi\xc5\xb3 program\xc5\xb3, platform\xc5\xb3 bei sistem\xc5\xb3. Pagrindinis jos tr\xc5\xabkumas \xe2\x80\x93 \xc4\xafvairioms kalboms specifini\xc5\xb3 simboli\xc5\xb3 nebuvimas. D\xc4\x97l \xc5\xa1ios prie\xc5\xbeasties ASCII netinka lietuvi\xc5\xb3 kalba ra\xc5\xa1ytiems dokumentams ar kitiems tekstams. Ta\xc4\x8diau net ir dabar neretai patariama fail\xc5\xb3 bei aplank\xc5\xb3 vardams, kompiuteri\xc5\xb3 program\xc5\xb3 kintamiesiems, HTML parametrams bei kitais pana\xc5\xa1iais atvejais naudoti tik ASCII simbolius, taip apsisaugant nuo i\xc5\xa1kraipym\xc5\xb3 skaitant duomenis su vien ASCII palaikan\xc4\x8dia programine \xc4\xafranga.'